b"\n_START_ARTICLE_\nUtah\n_START_SECTION_\nHistorie\n_START_PARAGRAPH_\nOprindelige amerikanere har boet i, hvad der i dag er Utah, i flere tusinde \xc3\xa5r. De fleste ark\xc3\xa6ologiske fund daterer de \xc3\xa6ldste bos\xc3\xa6ttelser til at v\xc3\xa6re 10 \xe2\x80\x93 12.000 \xc3\xa5r gamle. _NEWLINE_Francisco V\xc3\xa1squez de Coronado bev\xc3\xa6gede sig muligvis ind i det sydlige Utah i 1550 i sin s\xc3\xb8gning efter den mytiske by C\xc3\xadbola. En gruppe anf\xc3\xb8rt af to romersk-katolske pr\xc3\xa6ster n\xc3\xa5ede til Utah Lake i 1776._NEWLINE_Den f\xc3\xb8rste st\xc3\xb8rre tilflytning af nybyggere skete i 1847, da de f\xc3\xb8rste mormoner, anf\xc3\xb8rt af Brigham Young, ankom. Mormonerne opfordrede aktivt deres nye medlemmer rundt om i verden til at emigrere til Utah. I perioden fra 1850 til 1926 rejste s\xc3\xa5ledes 26.389 medlemmer af mormonkirken fra Danmark til USA. Man ansl\xc3\xa5r, at der fra 1847 til 1868 ankom omkring 68.000 mormoner fra forskellige egne af verden. _NEWLINE_I 1847, da de f\xc3\xb8rste pionerer ankom, var Utah stadig et mexicansk territorium, men som et resultat af den mexicansk-amerikanske krig og indg\xc3\xa5elsen af Guadalupe Hidalgo-traktaten i 1848 blev omr\xc3\xa5det et territorium under USA. Uenigheder mellem mormonerne og USA's regering blev intensiveret p\xc3\xa5 grund af Jesu Kristi Kirke af Sidste Dages Helliges praksis med flerkoneri, og regeringen sendte tropper til omr\xc3\xa5det for at inds\xc3\xa6tte en anden guvern\xc3\xb8r end Brigham Young._NEWLINE_I 1890'erne blev flerkoneri forbudt, og i 1896 blev Utah optaget som en delstat i USA._NEWLINE_Med grundl\xc3\xa6ggelse af nationalparkerne Bryce Canyon National Park og Zion National Park i begyndelsen af 1900-tallet blev Utah kendt for sin natursk\xc3\xb8nhed, og den sydlige del af delstaten blev et popul\xc3\xa6rt sted at optage film, bl.a. ved Delicate Arch og Monument Valley._NEWLINE_Fra og med 1939 blev Utah kendt som skiomr\xc3\xa5de, og Vinter-OL 2002 blev afholdt i Salt Lake City._NEWLINE_I slutningen af 1900-tallet var Utah befolkningsm\xc3\xa6ssigt en af de hurtigstvoksende delstater i USA.\n_START_SECTION_\nPolitik\n_START_PARAGRAPH_\nUtahs regering er opdelt i en ud\xc3\xb8vende, lovgivende og d\xc3\xb8mmende magt. Den nuv\xc3\xa6rende guvern\xc3\xb8r er Gary Herbert fra Republikanerne, som er valgt for en fire\xc3\xa5rig periode. Utahs parlament best\xc3\xa5r af et Senat og af et Repr\xc3\xa6sentanternes Hus. Begge Utahs senatorer i Senatet i Washington D.C. er republikanske, mens de 3 medlemmer af USA's Repr\xc3\xa6sentanternes Hus er henholdsvis 2 republikanere og et 1 demokratisk medlem._NEWLINE_Historisk set har politik i Utah v\xc3\xa6ret kontroversiel, idet flertallet af befolkningen tilh\xc3\xb8rer Jesu Kristi Kirke af Sidste Dages Hellige og delstaten, som regeres af Republikanerne, anses som v\xc3\xa6rende forholdsvis konservativ, is\xc3\xa6r i forhold til sociale og moralske sp\xc3\xb8rgsm\xc3\xa5l. Ved pr\xc3\xa6sidentsvalg opn\xc3\xa5r republikanerne som regel solide flertal i delstaten, som ikke har stemt for en demokratisk pr\xc3\xa6sidentkandidat siden 1964.\n_START_SECTION_\nGeografi\n_START_PARAGRAPH_\nUtah er opdelt i tre distinkte geologiske regioner: Rocky Mountains, Great Basin og Colorado-plateauet. Utah har en stor naturm\xc3\xa6ssig diversitet med \xc3\xb8rkener og fyrreskov i bjergdale. Delstaten har et areal p\xc3\xa5 219.887\xc2\xa0km\xc2\xb2._NEWLINE_Terr\xc3\xa6nm\xc3\xa6ssigt har Utah stor variation. Bjergk\xc3\xa6den Wasatch Range, som n\xc3\xa5r h\xc3\xb8jder p\xc3\xa5 3.650\xc2\xa0m, l\xc3\xb8ber gennem den centrale del af staten, og dele af dette omr\xc3\xa5de f\xc3\xa5r mere end 12,7\xc2\xa0m sne hvert \xc3\xa5r og er hjemsted for skisportssteder. I den nord\xc3\xb8stlige del af staten findes bjergene Uinta Mountains, som har Utahs h\xc3\xb8jeste punkt, Kings Peak, som er 4.123\xc2\xa0m h\xc3\xb8j._NEWLINE_Vest for Wasatch-bjergene bor ca. 75\xc2\xa0% af befolkningen. De st\xc3\xb8rste byer er Ogden, Salt Lake City, Layton, West Valley City, Sandy, West Jordan, Orem og Provo.\n_START_SECTION_\nKlima\n_START_PARAGRAPH_\nDet meste af Utah har t\xc3\xb8rt klima og er h\xc3\xb8jtliggende. Det meste af det \xc3\xb8stlige og det sydlige Utah har 300\xc2\xa0mm eller mindre nedb\xc3\xb8r om \xc3\xa5ret, mens visse bjergomr\xc3\xa5der har op til 1,5\xc2\xa0m. Meget af det vestlige Utah f\xc3\xa5r mindre end 25\xc2\xa0cm nedb\xc3\xb8r om \xc3\xa5ret. \xc3\x98rkenen Great Salt Lake Desert n\xc3\xa6r Great Salt Lake er s\xc3\xa6rlig t\xc3\xb8r med en \xc3\xa5rlig nedb\xc3\xb8r p\xc3\xa5 mindre end 13\xc2\xa0cm. Snefald er almindeligt om vinteren undtagen langs den sydlige gr\xc3\xa6nse og i Great Salt Lake Desert._NEWLINE_Temperaturerne om vinteren er generelt under frysepunktet. Om sommeren er er de h\xc3\xb8jeste temperaturer gennemsnitligt mellem 29\xc2\xa0\xc2\xb0C og 38\xc2\xa0\xc2\xb0C. Dage med temperaturer over 38\xc2\xa0\xc2\xb0C kan forventes i de fleste omr\xc3\xa5der, der ligger lavere end 1.500\xc2\xa0m mindst \xc3\xa9n gang \xc3\xa5rligt. Den h\xc3\xb8jeste temperatur, der er m\xc3\xa5lt i Utah var 47\xc2\xa0\xc2\xb0C, og den laveste temperatur -56\xc2\xa0\xc2\xb0C, begge m\xc3\xa5lt i 1985.\n_START_SECTION_\n\xc3\x98konomi\n_START_PARAGRAPH_\nUtahs bruttodelstatsprodukt var i 2004 82,6 mia. USD og den gennemsnitlige indkomst 26.606 USD. St\xc3\xb8rre \xc3\xb8konomiske sektorer i delstaten omfatter minedrift, kv\xc3\xa6gavl, saltproduktion og turisme._NEWLINE_I det \xc3\xb8stlige Utah er olieproduktion en stor industri, mens kulproduktionen i den centrale del udg\xc3\xb8r meget af minedriften._NEWLINE_Turisme er et stort erhverv, is\xc3\xa6r i den sydlige del af delstaten, hvor Utahs fem nationalparker Arches National Park, Bryce Canyon National Park, Canyonlands National Park, Capitol Reef National Park og Zion National Park og mange andre attraktioner befinder sig. Utah er ogs\xc3\xa5 kendt for skiomr\xc3\xa5derne n\xc3\xa6r Salt Lake City, Park City, Ogden, Provo og Cedar City.\n_START_SECTION_\nDemografi\n_START_PARAGRAPH_\nI 2007 havde Utah en ansl\xc3\xa5et befolkning p\xc3\xa5 2.645.330, hvilket var en v\xc3\xa6kst p\xc3\xa5 18,45% siden 2000._NEWLINE_En stor af befolkningen bor langs bjergene Wasatch Mountains."